《瑞龙吟 山中饯春，和清真韵》
清代·杨玉衔

天涯路。年年坠劫风花，罥愁烟树。行人赶上江南，荒村绮陌，寻他甚处。

枉延伫。陡忆上林春满，建章门户。五陵骄马嘶风，招展花枝，枝枝解语。

转瞬东风老大，江南草长，群云歌舞。无那令人销魂，痕烧非故。

断肠婪尾，都是方回句。空相忆、藤阴买醉，蘅皋延步。

魂逐潮来去。丝杨不续，尘缘断绪。理罢愁千缕。衣不著、纷纷诸天红雨。

山深莺老，旧情休絮。

作者简介：1869-1943，字懿生，号铁夫、季良、鸾坡，以号行，广东香山人。光绪二十七年（1901）举人，三十年（1904）考取内阁中书。官广西知府。民国间曾任无锡国专词学教授及香港广州大学、国民大学教授。曾从朱祖谋学梦窗，后即以笺释吴文英的《梦窗词》扬名词坛。著有《抱香室词钞》、《梦窗词笺》等。晚年蛰居香港之青山，以著述自娱。